Այսպես. 2010թ. Բրեշա քաղաքում անցկացվող վոկալիստների միջազգային մրցույթին նա արժանացել է միանգամից երեք մրցանակի՝ գրավել է երրորդ տեղը, նվաճել հանդիսատեսի սիրտը՝ արժանանալով «Հանդիսատեսի համակրանքին» եւ հատուկ մրցանակ Լեոնորայի դերերգի համար: Այդ դերերգով սոպրանոն ժամանակ անց հանդես եկավ Սիրմիոնե քաղաքի օպերային թատրոնում: Մեզ հետ զրույցում երգչուհին առանց մանրամասնելու էլ տեղեկացրեց, որ 2017թ. Պյաչենցա Կրեմոնա եւ Մոդենա քաղաքի թատրոններում մասնակցել է լսումների, ինչի արդյունքում առաջիկայում հանդես կգա այդ թատրոնների բեմադրություններում երկու տարբեր գլխավոր դերերգերով: Հետաքրքրությանը՝ ինչպե՞ս հայտնվեց Սանտյագոյի օպերային թատրոնում, մեր զրուցակիցն ասաց. «Մաեստրո Կոնստանտին Օրբելյանի խորհրդով, մասնակցեցի Մոսկվայում աշխարհահռչակ NYIOP-ի կողմից հաճախակի կազմակերպվող լսումներին: Ներկա էին 12 երկրից հրավիրված արտիստիկ տնօրեններ եւ այլ ադմինիստրատիվ մասնագետ ղեկավարներ: Ներկա էր նաեւ Սանտյագոյի օպերային թատրոնի արտիստիկ տնօրեն Առնոլդ Ալոնսը, որն էլ ընտրեց ինձ Տոսկայի դերերգի համար: Նշեմ, որ այդ թատրոնը թեեւ ունի երգիչների հիմնական կազմ, բայց նրանք հանդես են գալիս երկրորդական, երրորդական դերերգերով: Իսկ գլխավոր դերերգերի համար ընտրվում են արտասահմանցի երգիչներ մրցութային կամ նման ձեւաչափով անցկացվող միջոցառումների արդյունքում: Գերմանացի ռեժիսոր Ստեֆան Հայնրիխի բեմադրությամբ «Տոսկային», որը ղեկավարում էր չիլիացի դիրիժոր Պեդրո Պաբլո Մրուդենսիոն, հանդես եկա պրեմիերային առաջին երեք ներկայացումներում»: